Äli Leijen

Äli Leijen (sünninimi Äli Rääsk, sündinud 19. märtsil 1979) on eesti haridusteadlane, Tartu Ülikooli õpetajahariduse professor ja haridusteaduste instituudi juhataja. 

Ta on juhtinud ja täitnud mitmeid teadusprojekte, avaldanud hulgaliselt teadusartikleid ning tema juhendamisel on kaitstud kuus doktoritööd. Teda on kaasatud eksperdina erinevatesse Eesti õpetajakoolitust ja õpetajate erialast arengut puudutavatesse arendustegevustesse. 

Tema peamised uurimisteemad on: õpetaja erialane areng, õpetajakoolitus, õpetaja teadmised, õpetaja identiteet, õpetaja tegevusvõimekus, õpetaja refleksioon ja haridustehnoloogia õppimise ja õpetamise toetamisel.

Haridustee 

Leijen lõpetas 2001. aastal Tartu Ülikooli kasvatusteaduste eriala cum laude ning 2004. aastal sai Hollandis Twente Ülikoolist magistrikraadi Educational Training and Systems Design õppekavalt.  

2008. aastal kaitses ta Hollandis Utrechti Ülikoolis haridusteaduste doktori väitekirja teemal "The Reflective Dancer: ICT Support for Practical training" ("Reflekteeriv tantsija: IKT tugi praktilises õppes", juhendajad P. Robert-Jan Simons, J. I. Lam, E. M. M. Wildschut, W. F. Admiraal) ning sai doktorikraadi.

Töökäik 

Äli Leijen oli aastatel 2002–2003 Jõgeva Vallavalitsuse lastekaitsespetsialist. 2005–2008 oli ta Viljandi Kultuuriakadeemia õppekava arenduse spetsialist ning 2007–2008 Utrechti Ülikoolis nõustaja ja uurimistööde täitja. 

2008–2009 töötas Leijen Viljandi Kultuuriakadeemias erakorralise teadurina ning 2010. aastal teadurina. Aastatel 2009–2011 oli ta Tartu Ülikooli Pedagogicumis õpetajahariduse vanemteadur ja aastatel 2010–2015 Viljandi Kultuuriakadeemia loovainete teadustöö metodoloogia dotsent. 

Äli Leijen oli 2012–2016 Tartu Ülikooli haridusteaduste instituudi haridusteaduste vanemteadur ning 2012–2015 ka Viljandi Kultuuriakadeemia haridusteaduste vanemteadur. Alates 2014. aastast on Leijen Tartu Ülikooli haridusteaduste instituudi juhataja, 2015. aastast Tartu Ülikooli haridusteaduse doktoriõppe programmijuht ning 2016. aastast õpetaja- ja kõrghariduse keskuse juhataja ning õpetajahariduse professor.  

2018. aastal oli ta külalisõppejõud Helsingi Ülikoolis.

Tunnustus 
 2011 – Tartu Ülikooli aumärk 
 2011 – IADISe rahvusvahelise konverentsikomitee tunnustus parimale konverentsiartiklile CELDA konverentsil 
 2014 – parim eesti keeles publitseeritud teadustöö kasvatusteaduslike tööde Haridus- ja Teadusministeeriumi riiklikul konkursil

Teaduskorralduslik tegevus 

Äli Leijen on Eesti Noorte Teaduste Akadeemia asutajaliige ja Euroopa Noorte Akadeemia liige.  

Ta on olnud Junior Researchers of European Association for Research on Learning and Instruction (JURE) ja EARLI (European Association for Research on Learning and Instruction) liige ning aastatel 2015–2019 EARLI juhtkomitee liige. 

2010. aastast on ta International Study Association on Teachers and Teaching (ISATT) liige ning 2012. aastast American Educational Research Association (AERA) liige. 

Ta on ka Eesti Haridusteaduste Ajakirja ja European Journal of Psychology of Education toimetuskolleegiumide liige.

Viited

Välislingid 
 Äli Leijen Google Scholari veebiportaalis
 Äli Leijen ResearchGate'i veebiportaalis 

Eesti pedagoogikateadlased
Tartu Ülikooli sotsiaalteaduste valdkonna professorid
Sündinud 1979